**Inštrukcie a rady k starostlivosti o bonsajovú krajinku s brezou z**[**www.bonsajovekrajinky.sk**](http://www.bonsajovekrajinky.sk)

Pre jej udržiavanie a zdravie stromu si prosím prečítajte nasledujúce riadky.

**POLOHA:** Priame slnko prípadne polotieň, vonku po celý rok.

Po prvých mrazoch umiestniť do chladnej miestnosti s teplotou okolo 0°C. Nedoporučujem zimovať vonku z dôvodu vysychania jemnejšieho vetvenia počas silnejších mrazov. No teploty okolo bodu mrazu su pre správne zimovanie briez nevyhnutné.

**ZÁLIEVKA**: Podľa polohy, ročného obdobia a potreby - na priamom slnku počas horúceho leta aj trikrát denne, v polotieni môže stačiť raz - dvakrát denne – kontrolujeme dotykom a ak povrch začína presýchať polejeme. Stromčeky sú zasadené v zeolite, tak ak si nieste istý, radšej polejte – prebytočná voda cez zeolit ľahko vytečie a koreňom nič nehrozí. Brezy sú náročné na zálievku a nedostatok vody Vám hneď oznámia ovisnutím končekov konárikov. Tie sa však po zaliatí čoskoro zase vyrovnajú (ak ste ich nenechali bez zálievky dlhšie ako je kritické).

NEZABUDNÚŤ kontrolovať vlhkosť substrátu aj v zime denne! Ak je zmrznutý nezalievame, ak je povrch mäkký a začína presýchať polejeme. NIKDY nenechávame substrát celkom preschnúť!

**HNOJENIE:** Raz týždenne vodorozpustným anorganickým hnojivom na okrasné rastliny s vyváženým NPK (namiešaným podľa návodu konkrétneho hnojiva) a raz za mesiac rozložíme okolo stromčeka tuhé organo-minerálne hnojivo alebo iné alternatívy (množstvo podľa návodu konkrétneho hnojiva). V zime nehnojíme, pretože v zime korene briez neprijímajú žiadnu výživu..

**STRIH:** Stromček je svojou veľkosťou prispôsobený krajinke a udržiavame jeho kontúry obstrihaním siluety, prípadne strihnutím nových výhonkov na jeden až dva listy. POZOR však na to, aby sme nechali stromčeku čas na rast – bonsaje kvôli svojmu zdraviu nemôžu vždy vyzerať dokonale ostrihané – striháme až keď nám nové výhonky dorastú približne na dĺžku cca 10-15cm. Stromček bude síce chviľku vyzerať „strapato“, no je to potrebné pre jeho zdravý vývoj. Tak ako strihaním na jeden až dva listky, aj strihaním podľa siluety dosiahneme zhustnutie koruny a vetvenie, no výsledok môže byť trošku iný. Odporúčam si na internete vyhľadať podrobnejšie info o strihaní a tvarovaní podľa toho, čo chcete na stromčeku dosiahnúť. Ja používam napríklad väčšinou metódu „Clip and grow“, ktorá spočíva v tom, že nechávame konár rásť na požadovanú hrúbku pri kmeni a potom striháme na jeden listok ak chcem dosiahnuť len pohyb a konicitu, alebo na 2 listky ak chceme aby sa nám konár ešte aj rozvetvil. Zdravé brezy rýchlo rastú a hustnú a preto je potrebné vystrihnúť aj novo vypučané výhonky na miestach ako sú samotný kmeň a v miestach staršieho rozvetvenia..

Taktiež je potrebné vykonávať aspoň raz (ale kľudne aj dvakrát) za rastovú sezónu čiastočnú defoliáciu a prestrih nových výhonkov z kmeňa, pretože ak vonkajší obrast zatieni ten vnútri korún, niektoré vetvy vo vnútri a vnútorné vetvenie vysýchajú z nedostatku svetla. Čiastočná defoliácia sa robí tak, že striháme každý jeden list a nechávame z neho na strome len jednu tretinu.

**PRESÁDZANIE:** Presádzame podľa potreby. Odporúča sa na jar po naliatí pukov a to každé dva roky. Potrebu presádzania si vieme overiť tak, že odoberieme z povrchu mach s ketom a jemne prstami poprehrabávame zeolit na okraji krajinky. Ak je tam veľa koreňov, presádzame.

**ŠKODCOVIA:** Brezy môžu byť napádané rôznymi druhmi škodcov, na väčšinu z nich nám postačí postrek Karate. Základom je aj postrek proti prezimujúcim škodcom, ktorý sa volá PREDJARNÝ POSTREK, a tým je potrebné každú jar poriadne stromčeky vystriekať, hneď ako teplota stupne nad 15°C. Najčastejším škodcom na vetvičkách a listoch briez sú vošky, ktoré si tam „chovajú“ mravce. Sú ľahko spozorovateľné a rýchle sa množia, preto sa po nich pozerajte pri každom polievaní. Stromčeku však pri rýchlom zásahu v podstate neublížia a úplne na nich postačí postrek Karate.

**KRAJINKA A JEJ SÚČASTI:**

Niektoré kamene priamo na podkladovej doske (mramore, kamennom pláte) sú spoľahlivo nalepené a mali by vydržať aj veľké mrazy bez odlepenia. No môže sa stať že časom sa nejaký z nejakého dôvodu odlepí (po náraze, atd...) a vtedy odporúčam nalepiť ho naspäť na svoje miesto ktoré bolo zdrsnené adhéznym mostíkom. Použijte stavebné flexibilné mrazuvzdorné lepidlo na obklady a dlažby. Iné kamene sú len tak položené na povrchu substrátu ako dekorácia.

Mach je na povrchu substrátu ako dekorácia ale aj na dlhšie udržanie vlahy v zeolite. Je relatívne pevne prilepený vrstvou „keta“, ktoré tiež drží substrát pokope. Voda cez mach a keto ľahko pretečie, no treba si dať pozor aby sme zaliali dôkladne a videli vodu vytekať zospodu krajinky, nie len jemne zaliali mach. Ten si určité množstvo nasiakne, takže s tým pri polievaní treba rátať tiež.

Machu sa darí viac či menej v závislosti od podnebia a umiestnenia krajinky. Preto je môžné, že aj po krátkom čase vyschne. Ak nastanú zase vlhšie podmienky, môže sa spamätať a opäť byť krásne zelený. U mňa sa machu darí aj na krajinkách, ktoré su na priamom slnku pri teplote cez 30°C – pomáha tomu pravdepodobne aj pravidelné polievanie trikrát denne. Ak Vám mach vyschne a nejaví známky života, je potrebné ho vymeniť za nový, ktorý si môžete nájsť na rôznych miestach ako sú chodníky, zatienené strany budov, staré strechy, kamene, v lese. Nie všetky druhy machu sú vhodné a preto vyberajte podobný ako bol pôvodný mach na krajinke – tento je jednoznačne najvhodnejší na dekoráciu bonsajových krajiniek. Výmena machu môže (ale nemusí) byť potrebná aj po zimovaní.

Ďakujem za prečítanie týchto inštrukcií a rád. Prosím Vás o ich dodržiavanie.

Pripomínam že toto je stromček do **Exteriéru** a v interiéri (v byte, kancelárii) Vám dlho neprežije.

Ak by ste mali akékoľvek ďalšie otázky, neváhajte ma kontaktovať na mimokristof@gmail.com.